CELEX: 62012CA0001
Language: sk
Date: 2013-02-28 00:00:00
Title: Vec C-1/12: Rozsudok Súdneho dvora (druhá komora) z  28. februára 2013 (návrh na začatie prejudiciálneho konania, ktorý podal Tribunal da Relação de Lisboa — Portugalsko) — Ordem dos Técnicos Oficiais de Contas/Autoridade da Concorrência (Zväz autorizovaných účtovníkov — Právna úprava týkajúca sa systému povinného vzdelávania autorizovaných účtovníkov — Článok 101 ZFEÚ — Združenie podnikateľov — Obmedzenie hospodárskej súťaže — Odôvodnenia — Článok 106 ods. 2 ZFEÚ)

20.4.2013   
            
            
               SK
            
            
               Úradný vestník Európskej únie
            
            
               C 114/17
            
         Rozsudok Súdneho dvora (druhá komora) z 28. februára 2013 (návrh na začatie prejudiciálneho konania, ktorý podal Tribunal da Relação de Lisboa — Portugalsko) — Ordem dos Técnicos Oficiais de Contas/Autoridade da Concorrência
   (Vec C-1/12) (1)
   
   (Zväz autorizovaných účtovníkov - Právna úprava týkajúca sa systému povinného vzdelávania autorizovaných účtovníkov - Článok 101 ZFEÚ - Združenie podnikateľov - Obmedzenie hospodárskej súťaže - Odôvodnenia - Článok 106 ods. 2 ZFEÚ)
   2013/C 114/24
   Jazyk konania: portugalčina
   
      Vnútroštátny súd, ktorý podal návrh na začatie prejudiciálneho konania
   
   Tribunal da Relação de Lisboa
   
      Účastníci konania pred vnútroštátnym súdom
   
   
      Žalobca: Ordem dos Técnicos Oficiais de Contas
   
      Žalovaný: Autoridade da Concorrência
   
      Predmet veci
   
   Návrh na začatie prejudiciálneho konania — Tribunal da Relação de Lisboa — Výklad článkov 56 ZFEÚ, 57 ZFEÚ, 58 ZFEÚ, 59 ZFEÚ, 60 ZFEÚ, 61 ZFEÚ, 62 ZFEÚ, 101 ZFEÚ a 102 ZFEÚ — Pojem združenie podnikov — Zväz autorizovaných účtovníkov — Vytvorenie systému povinného odborného vzdelávania pre členov zväzu — Vzdelávanie poskytované výlučne zväzom — Sloboda usadiť sa a slobodné poskytovanie služieb
   
      Výrok rozsudku
   
   
               1.
            
            
               Nariadenie, akým je nariadenie o získavaní kreditov za vzdelávanie (Regulamento da Formação de Créditos), ktoré prijalo profesijné združenie, akým je Ordem dos Técnicos Oficiais de Contas (Zväz autorizovaných účtovníkov), treba považovať za rozhodnutie prijaté združením podnikateľov v zmysle článku 101 ods. 1 ZFEÚ.
               Skutočnosť, že profesijné združenie, akým je Ordem dos Técnicos Oficiais de Contas, je zo zákona povinné zaviesť systém povinného vzdelávania svojich členov, neznamená, že predpisy, ktoré toto združenie prijíma, budú vyňaté z pôsobnosti článku 101 ZFEÚ, ak ich možno pripísať výlučne tomuto združeniu.
               Skutočnosť, že tieto predpisy nemajú priamy vplyv na hospodársku činnosť členov tohto profesijného združenia, nemá vplyv na pôsobnosť článku 101 ZFEÚ, keďže porušenie vytýkané tomuto profesijnému združeniu sa týka trhu, na ktorom vykonáva hospodársku činnosť samotné združenie.
            
         
               2.
            
            
               Nariadenie, akým je nariadenie o získavaní kreditov za vzdelávanie, ktoré zavádza systém povinného vzdelávania autorizovaných účtovníkov s cieľom zaručiť kvalitu služieb, ktoré títo účtovníci ponúkajú, prijaté profesijným združením, akým je Ordem dos Técnicos Oficiais de Contas, predstavuje obmedzenie hospodárskej súťaže zakázané podľa článku 101 ZFEÚ, ak na podstatnej časti relevantného trhu vylučuje hospodársku súťaž v prospech tohto profesijného združenia a na ďalšej časti tohto trhu ukladá diskriminačné podmienky v neprospech konkurentov tohto profesijného združenia, čo sú skutočnosti, ktoré musí preskúmať vnútroštátny súd.
            
         
      (1)  Ú. v. EÚ C 89, 24.3.2012.